РЕГЛАМЕНТ (ЕС) 2020/785 НА КОМИСИЯТА

от 9 юни 2020 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от хромафенозид, флуометурон, пенцикурон, седаксан, тау-флувалинат и триазоксид във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за хромафенозид, флуометурон, пенцикурон, седаксан и тау-флувалинат са определени в част А от приложение III към Регламент (ЕО) № 396/2005. По отношение на триазоксид в Регламент (ЕО) № 396/2005 не са определени МДГОВ и тъй като това активно вещество не е включено в приложение IV към посочения регламент, се прилага стойността по подразбиране от 0,01 mg/kg, предвидена в член 18, параграф 1, буква б) от същия регламент.

(2) Европейският орган за безопасност на храните („Органът“) представи обосновано становище относно прегледа на съществуващите МДГОВ за хромафенозид в съответствие с член 12, параграф 1 от Регламент (ЕО) № 396/2005 (2). В Съюза не са разрешени никакви видове употреба на хромафенозид и не съществуват нива, при които е допустим вносът му. Органът стигна до заключението, че ако МДГОВ бъдат установени на границата на определяне (LOD), ще бъде осигурено удовлетворително равнище на защита на потребителите в Съюза. Поради това МДГОВ следва да бъдат определени в приложение II към Регламент (ЕО) № 396/2005 така, че стойността им да бъде равна на конкретната LOD.

(3) Органът предостави обосновано становище относно съществуващите МДГОВ за флуометурон в съответствие с член 12, параграф 1 от Регламент (ЕО) № 396/2005 (3). Той препоръча запазване на съществуващите МДГОВ за памуково семе. За посоченото вещество няма други разрешения. Тъй като не съществува риск за потребителите, МДГОВ за този продукт следва да бъде определена в приложение II към Регламент (ЕО) № 396/2005 с настоящата си стойност.

(4) Органът предостави обосновано становище относно съществуващите МДГОВ за пенцикурон в съответствие с член 12, параграф 1 от Регламент (ЕО) № 396/2005 (4). Той предложи да се измени определението за пестициден остатък и стигна до заключението, че по отношение на МДГОВ за всички продукти част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не може да бъде изключен риск за потребителите, МДГОВ следва да бъдат определени в приложение II към Регламент (ЕО) № 396/2005 така, че стойността им да бъде равна на конкретната LOD.

(5) Органът предостави обосновано становище относно съществуващите МДГОВ за седаксан в съответствие с член 12, параграф 1 от Регламент (ЕО) № 396/2005 (5). Той предложи да се измени определението за пестициден остатък и препоръча запазване на съществуващите МДГОВ. Тъй като не съществува риск за потребителите, МДГОВ следва да бъдат определени в приложение II към Регламент (ЕО) № 396/2005 с настоящите им стойности.

(6) Органът предостави обосновано становище относно съществуващите МДГОВ за тау-флувалинат в съответствие с член 12, параграф 1 от Регламент (ЕО) № 396/2005 (6). Той предложи да се измени определението за пестициден остатък и препоръча намаляване на МДГОВ за череши (сладки), ягоди, червено цвекло, моркови, броколи, фасул (без шушулки), грах (без шушулки), сусамово семе, семена от рапица, семена от памук, ечемик, овес, свине (мускули, мазнини, бъбреци), бъбреци (говежди, овчи, кози, от еднокопитни) и мляко (краве, овче, козе, кобилешко). За други продукти Органът препоръча повишаване или запазване на съществуващите МДГОВ. Тъй като не съществува риск за потребителите, МДГОВ за тези продукти следва да бъдат определени в приложение II към Регламент (ЕО) № 396/2005 с настоящите им стойности или със стойностите, установени от Органа. Той стигна до заключението, че по отношение на МДГОВ за краставици, мазнини от домашни птици и годна за консумация карантия от домашни птици (различна от черен дроб и бъбреци), част от информацията не е налична и че е необходим по-задълбочен анализ от страна на лицата, отговарящи за управлението на риска. Тези МДГОВ ще бъдат преразгледани, като при това преразглеждане ще се вземе предвид информацията, налична в периода от две години след датата на публикуване на настоящия регламент.

(7) Органът предостави обосновано становище относно съществуващите МДГОВ за триазоксид в съответствие с член 12, параграф 1 от Регламент (ЕО) № 396/2005 (7). Той препоръча да бъдат намалени МДГОВ за ечемик, овес, ръж и пшеница. За посоченото вещество няма други разрешения. Тъй като не съществува риск за потребителите, МДГОВ за тези продукти следва да бъдат определени в приложение II към Регламент (ЕО) № 396/2005 така, че стойността им да бъде равна на конкретната им LOD или със стойностите, установени от Органа.

(8) По отношение на продукти, върху които употребата на разглеждания продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат определени така, че стойността им да бъде равна на конкретната LOD, или следва да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(9) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. За няколко вещества тези лаборатории стигнаха до заключението, че поради промените в техническо отношение за някои продукти се налага да бъдат установени специални граници на определяне.

(10) Въз основа на обоснованите становища на Органа и като се вземат под внимание факторите, които са от значение за разглеждания въпрос, се приема, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(11) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(12) Поради това Регламент (ЕО) № 396/2005 следва да бъде съответно изменен.

(13) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(14) Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(15) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени в Съюза или внесени в Съюза преди 6 януари 2021 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 6 януари 2021 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 9 юни 2020 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for chromafenozide according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества за хромафенозид в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2019; 17(1):5533.

(3) Европейски орган за безопасност на храните; Reasoned opinion on the review of the existing maximum residue levels for fluometuron according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества за флуометурон в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2019; 17(1):5560.

(4) Европейски орган за безопасност на храните; Reasoned opinion on the review of the existing maximum residue levels for pencycuron according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от пенцикурон в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2018; 16(12):5518.

(5) Европейски орган за безопасност на храните; Reasoned opinion on the review of the existing maximum residue levels for sedaxane according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от седаксан в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2019; 17(1):5544.

(6) Европейски орган за безопасност на храните; Reasoned opinion on the review of the existing maximum residue levels for tau-fluvalinate according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от тау-флувалинат в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2018; 16(11):5475.

(7) Европейски орган за безопасност на храните; Reasoned opinion on the review of the existing maximum residue levels for triazoxide according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от триазоксид в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2019; 17(1):5525.